司马光
寿安杂诗十首·灵山寺
神林兴尽谋早归，草间露裛行径微。
忽思灵山去不远，马首欲东还向西。
垂鞭纵辔寻山足，洛水逶迤过数曲。
渐闻林下飞泉鸣，未到已觉神骨清。
入门拂去衣上土，先爱娑罗阴满庭。
庭下双渠走清澈，罗縠成纹日光徹。
寒声淅沥入肝髓，乱影飘萧动毛发。
寺僧引我观泉源，堂乐周回百步宽。
碧颇梨色湛无度，想像必有虬龙蟠。
泉南高山名凤翅，宛转包泉张远势。
岸旁修竹逾万竿，飒飒长含风雨气。
寺门下望情豁然，桑柘纷披满一川。
嵩高女几列左右，王屋大行来掌前。
昔为孔氏悬泉庄，岩洞犹存荆棘荒。
到今其下多怪石，熊蹲豹护争轩昂。
嗟予归来苦不早，汩没朝市行欲老。
扪萝蹑屣须数游，筋力支离难自保。